
A kényszerbetegség hatása a vizuális és a multiszenzoros asszociációs tanulás hatékonyságára gyermekekben

Bevezetés: A bazális ganglionok mélyagyi magvak, melyek a mozgásban betöltött szerepük mellett kognitív működésekben is részt vesznek. A bazális ganglionok működését számos neurológiai és pszichiátriai betegség érinti, ilyen például a kényszerbetegség is. Kutatócsoportunk célja a bazális ganglionok asszociatív tanulásban betöltött szerepének tanulmányozása a bazális ganglionokat érintő betegségekben szenvedő személyek vizsgálatán keresztül.
Módszerek: Vizsgálatainkban a Rutgers Szerzett Egyenértékűség Teszt (RAET) kutatócsoportunk által módosított változatát használtuk. A vizuálisan irányított paradigmában a vizsgálati személyeknek 4 különböző rajzolt arc, és 4 különböző színű hal, a multiszenzorosan irányítottban 4 különböző rajzolt arc, és 4 különböző hanginger között kellett asszociációkat létrehozni. A feladat tanulási és teszt fázisból áll. A teszt fázis két része a felidézés és a generalizáció. Ez utóbbiban a korábbi párosítások alapján kell új párokat felismerni. A multiszenzoros integrációt az unimodális és multiszenzoros feladatban nyújtott teljesítmények összehasonlításával vizsgáltuk. Kutatásunkban 28 kényszerbetegségben szenvedő gyermek vett részt.
Eredmények: A beteg csoport teljesítménye a vizuális és a multiszenzoros tanulási paradigmák egyik fázisban sem különbözött, az egészéges nemben, korban és intelligenciában illesztett kontroll csoport teljesítményétől. A dolgozat fő eredménye azonban az, hogy az egészséges gyermekekkel ellentétben, ahol a multiszenzoros információ elősegíti a tanulást, nem találtunk különbséget a betegcsoport vizuális és multiszenzoros paradigmában nyújtott teljesítményei között a tesztek egyik fázisában sem.
Megbeszélés: Irodalmi adatok azt mutatták, hogy a multiszenzoros információ javítani tudja az egészséges gyermekek teljesítményét a szerzett egyenértékűségi tanulási paradigmában. A kényszerbetegségben szenvedő gyermekek számára ezzel szemben, feltehetően a multiszenzoros integráció sérülése miatt, nem jelent szignifikáns segítséget a multiszenzoros információ az unimodálissal szemben a szerzett egyenértékűség tanulási feladatban. 
 




